
14 ноември, Световен ден за борба със захарния диабет

Проведени мероприятия на Сдружение „Диабет“ Плевен до м. ноември 2021

Организирахме за нашите членове почивка в гр. Китен от 14 юни до 21 юни 2021г. Освен нашите членове от Плевен, поканихме и членове от нашите клонове към Сдружението- от гр. Искър, с. Малчика, гр. Летница и др. Всички бяха извозени с автобус и върнати със същия, имаше медицинско лице. Водеше ги председателят на Сдружението Валери Илиев.

Проведе се мероприятие на площада под мотото „България срещу диабета“ и е под ръководството на Асоциация „Диабет“ - София. Ние взехме участие като координатори.

От Асоциация „Диабет“ – София получихме препоръка да проведем обучителен семинар на всички председатели от Северна България. Срещата се състоя в зала " Катя Попова“ на 14. 08.2021г. Присъстваха председателите от Габрово Дочо Дочев, Троян Тошко Тошев, Ловеч Грета Бешкова, Червен бряг Йонка Иванова, Мизия Йонка Терзиева, Павликени Елена Минчева  и др. градове. За целта бяха поканени лекторите: Д-р Виолета Тилчева, ендокринолог, по темата „Създателят на инсулина до днешно време и здравословното хранене”, доц. Д-р Ивелина Георгиева Йорданова, дмн от Клиниката по кожни и венерически болести, по темата „Кожни прояви при диабет“. 

Лекциите бяха изчерпателни, присъстващите зададоха много въпроси, обсъждането им беше обстойно. Срещата завърши с благодарности и цветя. 

Организатор на горепосочените събития:

Евстатия Василева, технически сътрудник в Сдружение „Диабет“ Плевен.

НОВИ ХОРИЗОНТИ ЗА СЪЮЗА НА ГЛУХИТЕ В БЪЛГАРИЯ

Абонирайте се за нашия вестник

Абонаментната кампания ще продължи до 15. 12. 2021 година.

Абонирането става във всички пощенски станции на страната, в „Доби прес“ и в редакцията на вестника. Годишният абонамент е 10 лева. Каталожен № 753


На 24, 25 и 26 септември се състоя национален семинар с председателите и координаторите на районните организации на СГБ.


Както ви информирахме в предишния брой на вестник „Тишина”, уважаеми читатели, това беше дългоочаквано събитие – всъщност беше първия национален форум на СГБ след почти двегодишните ограничения, наложени от пандемията. Този форум обаче, предопредели сериозно, мащабно и неизменно промените в съюзни ни живот през следващите години.


Дали някой беше очаквал, или не, но след края на семинара всички участници бяха „други” хора. С нови мисли, с нови идеи, а някои преодолели и несъгласията си. И нямаше човек, който да не беше усетил „срещата с бъдещето” -бъдещето на новото време, на младостта, на дръзновението и устрема към висотите на науката и знанието. Един „исторически” семинар с председателите и координаторите на районните организации на СГБ беше това. На който бяха не само определени, но и утвърдени бъдещите насоки и дейности на организационната и съюзната работа. В предишния брой на вестник „Тишина”, драги читатели, ви запознахме с дневния ред, с участниците и с основните доклади. Всеки отново може да се върне  и да прочете. За да разбере, че едва ли някога в подобно събитие са били обсъждани толкова много теми, едва ли толкова мнения, мисли и съждения са изказвани в работните часове на един семинар. Нямаше дори и една „празна” минута в тези дни! А участниците в семинара – всеки един със своя авторитет и лична кауза, и всеки един със своята истинска любов и житейска грижа за работата си с глухите – оспорваха, критикуваха или защитаваха всяка теза от казаното по темите. В името и за доброто на глухите! На този семинар обаче, за първи път беше представена блестящо и изявата на младото поколение глухи хора в СГБ. С чиито дела и работа в годините оттук нататък ще се ръководят организационната, научната и обучителната дейност на СГБ. Колко „заряд” видяхме тук! Колко желание от тях, младите – на всяка цена да могат да докажат възможностите си и да успеят! Ще успеят, разбира се! Ако са така разумни, интелигентни и достойни, каквито се показаха тук. Мъдростта ще дойде после.

***


От 8 до 10 октомври т. г. в София се проведе петото републиканско първенство по шахмат за глухи. То беше организирано съвместно от Съюза на глухите в България и Спортната федерация на глухите в България, с финансовата подкрепа на Министерството на младежта и спорта. Главен съдия на първенството беше г-жа Боряна Строкова, международен съдия по шахмат, член на „МЕНСА” и преподавател в столични клубове по шахмат за деца. 23 състезатели при мъжете и 12 състезателки при жените, а също и младежи от специалното училище за глухи деца в София премериха сили помежду си. Знае се от всички шахматисти, че участието във всяко първенство носи на всеки един участник опит и нова култура за шаха. Затова и всички бяха ентусиазирани и готови да покажат уменията си.

***


През изминалите няколко седмици – малко преди да се наложат последните ограничения, свързани с пандемията, културният живот в Съюза на глухите в България беше на- истина наситен със събития. Театралните представления, осъществени от малки и големи глухи изпълнители, зарадваха зрителите, а залите бяха буквално препълнени. Някои от спектаклите се пренесоха дори и в културното пространство на втория етаж в сградата на Съюза на глухите в България в столицата. Такъв интерес е забележителен, но съвсем търсен от членовете на СГБ.

***


Иновативен проект, който има стремежа за първи път в световен мащаб да създаде форум театрално представление, насочено едновременно към публика с увреден слух и чуващи зрители. Спектакълът на театър „Цвете” в партньорство със Съюза на глухите в България, има вече запазени билети за още много представления напред. Показано бе и представление, което обединява изразните средства на кукления театър, говоримия и жестовия български език. Насочено е към малките зрители – глухи и чуващи, които да съборят смело „стените” помежду си и да общуват свободно и без страх едни с други. Принос е това в културата на България. Принос е и интерактивната изложба „Визьор” на учениците от СУУУС „Проф. Дечо Денев” в София, осъществена със съдействието на фондация „Мотив”. Снимките, като изразно средство за комуникация, показват творческите и артистични умения на учениците като стремеж за нов начин за себеизразяване.

Тишина, СГБ

Сдружение за подкрепа на лица с умствени затруднения дневен център.

"Ривиера"-Варна 25 години мечти без бариери

Нашата история


Сдружение за подкрепа на лица с умствени затруднения е създадено като организация с нестопанска цел за подпомагане и създаване на благоприятни условия за живот на лица с умствени затруднения и техните семейства и:
• създаване на условия за тяхната социална интеграция, обучение в социални, жизнени и творчески умения,

• посрещане на социалните им нужди, 

• промяна на отношението на обществото към лицата с умствени затруднения.


Сдружението е регистрирано през 1994г. под името “Общество за защита на лица с интелектуални затруднения и проблеми в психичното здраве”. През 2001год. при пререгистрация по новия Закон за юридическите лица с нестопанска цел е регистрирано под името Сдружение за подкрепа на лица с умствени затруднения, а през 2004год. се определя като организация с нестопанска цел в обществена полза /Удостоверение № 014/20.04.2004г. на Министерство на правосъдието/. През 1996 г. е открит първият Семеен център “Чайка” към Сдружението, който впослествие прерастна в ЦСРИ ”Чайка”- държавно-делегирана дейност. Сдружението е пълноправен член на Обществения съвет за социална интеграция и рехабилитация към Община Варна.

В своята работа активно партнира с неправителствени организации от страната / БАЛИЗ и нейните териториални структури, Фондация »Лале», сродни варненски НПО/ и чужбина: /Холандия -Фондация “Дордрехт-Варна” и ДАГ от гр. Дордрехт, Великобритания -Бъртън стрийт прожект от гр. Шефилд/.


От 2006 г. досега след спечелен конкурс Сдружението управлява Център за социална рехабилитация и интеграция за хора с умствени увреждания като държавно делегирана социална услуга в общността и Дневен центърза възрастни лица с интелектуални затруднения»Ривиера». 

През ноември 2007 в реконструирана и обновена сграда отвори врати Дневен център”Ривиера”като социална услуга в общността-държавно-делегирана дейност за възрастни с умствени увреждания.
Дневен център за пълнолетни лица с увреждания Ривиера


ДЦ "Ривиера" предлага дневна грижа за възрастни лица с интелектуални затруднения.Услугата е държавно - делегирана дейност.


Функционира от месец август 2006 г. с капацитет 35 места. 


Специалистите от Дневния център организират и провеждат различни дейности и мероприятия, насочени към пълноценно интегриране  на потребителите в обществения живот на града, както и повишаване на самостоятелността и независимостта на потребителите на услугата. В рамките на обучителните програми се планират дейности за социалното им включване на база индивидуалния им план за грижа.


Успоредно с действащите обучителни програми за независимост провеждаме: 

• Обучение  в самозастъпничество на ръководството на Съвета на потребителите

• Разработване на терапевтични програми с цел  подготовка на потребителите за работа в действащите социални предприятия

• Разработване на проекти за социално включване на потребителите 

• Организиране на информационни кампании за позитивиране на лицата с интелектуални затруднения.


Услугите, които  се предоставят на клиентите и техните семейства включват:

• Обучение на възрастни хора с умствени увреждания в жизнени умения /по специална програма: подпомагане при извършване на личния тоалет, хранене, пране на дрехи, изкърпване, гладене, фризьор и/или бръснар/

• Обучение в трудови  умения /съгласно Програма на трудотерапевта и социалните работници/;

• Спортно-оздравителни и рехабилитационни дейности /съгласно Спортен календар и рехабилитационен план/;

• Информиране, консултиране и посредничество на родители и възрастни лица с умствени увреждания

• Психологична помощ - индивидуална, фамилна
• Организиране на свободното време на потребителите на социалната услуга / по специална програма/;

• Обучение на специалисти в умения за работа с лица с умствени увреждания

• Практическо обучение на студенти;

• Други услуги – експертно-консултативна дейност


Ред за включване в социалната услуга: подава се молба в Дирекция “Социално подпомагане” с приложени изискуеми документи. Директорът на Дирекция “Социално подпомагане" издава заповед за ползване на услугата. 


Адрес: гр. Варна, Приморски парк, м-ст Салтанат №56-а /до Делфинариума/.

Контакти:

Директор, тел: 0879 83 34 68 

e-mail: dc.riviera.vn@gmail.com
„Зелен сертификат“ се въведе от 21 октомври за дейности на закрито


„Зелен сертификат“ се въведе от 21 октомври за дейности на закрито

„Нараства 14-дневната заболяемост в страната, увеличава се броят на хоспитализираните с COVID-19, отчитаме увеличение на броя на смъртните случаи. Това ни принуждава да въведем допълнителни противоепидемични мерки“, съобщи Министърът на здравеопазването д-р Стойчо Кацаров. Окончателното решение след дискусии с широк кръг експерти е от 00:00 часа на 21 октомври в сила да влезе изискването за притежаване на „зелен сертификат“. Всички дейности, които се извършват на закрито, следва да бъдат провеждани при изискването посетителите/участниците да предоставят „зелен сертификат“ за ваксинация, за преболедуване или за негативен резултат от изследване за COVID-19, а организаторите следва да осигурят контрол на входа на обекта/мероприятието относно проверката на сертификатите. Тази мярка ще се отнася за посещения в заведенията за хранене и развлечения, кина, театри, фитнеси, спортни зали, търговски обекти над 300 кв. м, с изключение на хранителни магазини, банкови институции, аптеки и др.


По отношение на образователната система: предвижда се преминаването в обучение в електронна среда от разстояние да бъде обвързано с 14-дневната заболяемост на ниво община. При заболеваемост от 750 на 100 хил. души население присъственото обучение ще бъде преустановено. При нива на заболеваемост от 500 до 750 на 100 хил. души население 50 % от учениците трябва да се обучават онлайн. Ако нивата на заболеваемост са от 250 до 500 на 100 хил. души, отсъстващите ученици са повече от 20 % или под карантина са 30 % от учениците, обучението се организира като 50 % от децата учат присъствено, а другите 50 % на ротационен принцип – в електронна среда. Решението за преминаването в електронна среда и графиците за обучението в електронна среда са ангажимент на Министерството на образованието и науката. Няма да бъдат въвеждани ограничения за посещенията на детски и градини и ясли.


За присъствено обучение в университетите студентите ще трябва да представят „зелен сертификат“. На академичните ръководства остава преценката дали обучението да се провежда по този ред или да се премине в дистанционна форма на обучение.


Работещите в болниците, комплексните онкологични центрове и диализните центрове, както и персоналът на старческите домове ще бъдат задължени от 21 октомври да предоставят „зелен сертификат“, за да упражняват дейността си.


Изискването за „зелен сертификат“ трябва да покриват и всички лица, които ще извършват контрол спрямо гражданите относно притежанието на документа за ваксинация, преболедуване или отрицателен резултат от тест за COVID-19, съобщи още министър Кацаров. Той бе категоричен, че контролът по отношение на лицензираните лаборатории, които издават „зелени сертификати“, ще бъде засилен и в случай на установени нарушения, е възможно да се премине към отнемане на лицензи.


Провеждането на спортни състезания на картотекирани състезатели към лицензирани федерации се допускат без публика, освен ако не е установен вход със „зелен сертификат“, независимо дали се провеждат на открито или на закрито.


Ако се стигне до недостиг на болнични легла, единствената и последна мярка остава национален локдаун, стана ясно от думите на министър Кацаров.

Пълен текст на Заповедта може да изтеглите от сайта: http://disability.pleven.bg
12 простички правила, които ще те улеснят при общуване с незрящи хора

1. Аз съм обикновен човек, просто сляп. Не е нужно да ми повишаваш тон или да се държиш с мен, сякаш съм дете. Не питай моя придружител какво искам, просто се обърни директно и попитай мен. Помни, че просто не виждам, но чувам ясно Говори с мен, за да се разберем по -добре.

2. Когато вървим заедно, не ме хващай за ръцете, остави ме аз да се хвана за теб. Ще изоставам с половин крачка назад, за да се ориентирам по-лесно ако пред нас има бордюри или стълби. Не бъди прекалено предпазлив и не спирай на всяка крачка. Ходи нормално и движението на тялото ти ще ми подскаже какво да правя.

3. Когато видиш как вървя сам в подлеза, не се колебай да ми предложиш помощ. Просто докосни леко рамото ми и кажи, "Извини ме" или "Здравей", за да привлечеш вниманието ми. Не шепни зад гърба ми, аз не съм извънземно от Космоса, от което да се плашиш, или да ми се смееш

4. Обади се, когато влизаш в стаята, добре е да знам кой идва. Хубаво е да се представяш или да поздравяваш всеки път, когато се срещнем, в случай, че наскоро сме се запознали, за да се ориентирам кой си. . Запознай ме с други, ако има деца, и ми кажи дали има котка или куче. Насочи ръката ми към стол, за да открия облегалката му.

5. Вратите на стаи, шкафове, коли, оставени частично отворени, са опасност за мен. Създай си  навик да оставяш вратите или чекмеджетата на шкафовете напълно отворени или затворени. Имам нужда от усещане за  сигурност в стаята. Вещите в стаята е добре да имат определени места, за да мога да запомня кое къде се намира. Не оставяй столове или чанти по средата на стаята, защото може да се спъна в тях.

6. Имам умения за самостоятелно хранене на маса. Използвай метода на часовника, когато ми описваш храната в чинията, позицията на чашата с вода, или чаша кафе. Например  ако кюфтето е в най -горния край на чинията, можеш да кажеш, че е на 12:00 ч. А ако чашата ми с вода се намира от горната лява страна, можеш да кажеш, че е на 11:00 ч. и т.н.

7. Не избягвай думи като виж, аз също го използвам. Винаги се радвам да те видя. Моето обоняние, допир или слух не са се подобрили, когато съм ослепял. Просто ми помагат да получа повече информация и разчитам повече на тях. Това е всичко!
8. Ако ме поканиш на гости, покажи ми къде се намират банята, килерът, скринът, прозорците и ключът за осветлението. За мен  е важно да знам дали лампите светят.

9. Ако си любопитен, можем да обсъдим с теб темата за слепотата, но това е минало за мен. И моите интереси са същите като твоите.  Не се страхувай обаче да задаваш въпроси! Незрящите хора сме готови да ти обясним всичко, което искаш да знаеш. По -добре е да се изясняват нещата, които не се разбират, вместо да се правят прибързани предположения. Не се притеснявай, не въпросите, а невежеството боли!

10. Моля, направи ме част от твоя свят. И аз се радвам на същите неща, които харесваш -  партита, музика, кино, пазаруване и състезания. Позволи ми да участвам във всяка от твоите дейности и ще се изненадаш, че мога да бъда забавен, както всички останали.
11. Не мисли за мен като за незрящ човек. Аз съм просто човек, който случайно е сляп.

12. Не ходи зад мен, може и да не водя. Не ходи пред мен, може и да не те последвам. Просто върви до мен, като приятел! Слепите очи са по -добри от слепите умове. ние, хората с увредено зрение, не сме инвалиди ние можем, но по различен начин!!!

Материалът е преведен и предоставен от ЦСРИ Светлина
Каква е ролята на Т-лимфоцитите при заразяване с COVID-19


Нашата имунна система е подготвена да се бори с вирусите. Как телата ни реагират и как различните имунни клетки работят заедно, за да отблъснат новия коронавирус SARS-CoV-2?

Т-клетките (Т-лимфоцитите) могат да играят по-значима роля в борбата с COVID-19, отколкото учените досега смятаха.


Знаем за антителата, които тялото ни генерира за борба с инфекцията. В битката срещу новия коронавирус SARS-CoV-2 учените отбелязват наличието на неутрализиращи антитела на имунитета срещу бъдещи инфекции. Антителата обаче не съществуват изолирано. Всъщност няколко клетки в нашето тяло трябва да работят заедно преди антителата особено неутрализиращите антитела да влязат в действие. Една подгрупа от Т- клетки са решаващи участници в сложното взаимодействие, което води до производството на антитела. Друг тип Т-клетки убиват клетките, които са заразени с вируса. Сега Т-клетките се появяват като допълнителен път към имунитет в контекста на COVID-19.


Какво представляват Т-клетките и защо играят ключова роля в борбата срещу новия коронавирус?


За да разберем какво правят Т-клетките, връзката им с антителата и краткосрочния и дългосрочния имунитет трябва да се задълбочим в науката имунология.

Каква роля играят Т клетките?


Т-клетките са вид лимфоцити или бели кръвни клетки. Костният мозък ги произвежда под формата на предшественици и те мигрират към тимуса откъдето идва и името на Т-клетките. Има няколко вида Т-клетки. 


В подкаст „Тази седмица във вирусологията“ (TWiV) д-р Джон Йеудел, началник на секцията за клетъчна биология в Лабораторията за вирусни болести в Националния институт по алергия и инфекциозни болести в Бетесда разяснява за Т-клетките в контекста на COVID-19.

Помощни Т-клетки, които някои наричат ​​CD4 Т-клетки или CD4 помощни Т-клетки, тъй като носят протеин наречен клъстер на диференциация 4 (CD4) на клетъчната си повърхност наблюдават телата ни за патогени. Д-р Йеудел обясни, че когато вирусът заразява клетка има два начина за предупреждение на имунната система на чуждия нашественик.


След като вирусът навлезе в клетка той преминава през поредица от прегради където ензимите го "разопаковат" и накъсват на малки пептиди. Някои от тези пептиди се улавят от молекулите на основния комплекс за хистосъвместимост (MHC) от клас II. Тези молекули са част от инструментариума за наблюдение на нашето тяло. 


След това молекулите MHC клас II кръжат обратно към клетъчната повърхност и представят вирусния пептид на преминаващите клетки. Тези пептиди могат да активират CD4 помощни Т-клетки, които от своя страна играят решаваща роля. Те позволяват на В-клетките, друг тип бели кръвни клетки да произвеждат специфични имуноглобулинови (Ig) G антитела към вирусния пептид. В отговор на това взаимодействие с CD4 T-помощни клетки. В-клетките след това узряват или в плазмени клетки или в В -клетки с памет. Плазмените клетки продължават да произвеждат антитела в продължение на няколко седмици, след което се преместват в костния мозък. Тук те остават да осигурят дългосрочна защита.


В-клетките с памет остават в кръвообращението или обитават стратегически обекти като част от системата за наблюдение на тялото. Ако тялото ни се срещне със същия вирус отново, В-клетките ни с памет ще разпознаят вирусния антиген, ще го обработят и ще представят отново вирусния антиген на CD4 помощна Т-клетка.


Какво правят Т-клетките убийци? 

Докато CD4 помощните Т-клетки разпознават антигени представени от молекули MHC клас II, цитотоксичните Т -клетки или CD8 Т-клетки или CD8 Т-клетки убийци реагират на пептиди представени от молекули MHC клас I.


Когато вирусът заразява клетка той кара механизмите на клетката да произвеждат вирусни протеини. Но някои от пептидите получени по време на този процес се пренасочват към молекули от клас I на МНС, които ги пренасят на клетъчната повърхност и ги представят на други клетки. Това позволява на клетката да сигнализира, че вирусът я е заразил. CD8 Т-клетките намират и убиват заразени клетки, ключов механизъм за премахване на вирусна инфекция. Тъй като много вируси могат да се репликират много бързо, този процес трябва да бъде бърз, за ​​да спре разпространението на вируса. С помощта на молекули MHC от клас I представящи вирусни пептиди на клетъчната повърхност, CD8 Т-клетките могат да разпознаят заразените с грип клетки в рамките на около 1,5 часа. CD8 T-клетките могат да се превърнат в памет CD8 T-клетките, които осигуряват бързи и дълготрайни реакции, ако същият патоген отново отправи грозната си глава. В контекста на COVID-19, както CD4 помощни Т-клетки, така и CD8 Т-клетки имат важна роля.

Мобилен екип ще събира излязло от употреба електрическо
и електронно оборудване


Мобилен екип ще събира излязло от употреба електрическо и електронно оборудване.

Община Плевен има изградена система за разделно събиране на отпадъци от излязло от употреба електрическо и електронно оборудване, т.е. всички стари и непотребни електроуреди. Осигурени са условия мобилен екип на „Елтехресурс“ АД - дружеството, с което Общината има сключен договор, въз основа на предварително подадени заявки от жителите на Плевен да посещават адресите „до врата“ и да събират старите електроуреди.


Заявките се изпълняват на 16-о число на всеки месец. Заявки се приемат всеки ден от 8.30 до 19.30 ч., с изключение на националните празници, на следните телефони:

-Национален безплатен телефон 0800 14 100; телефони: 0886/ 229 956; 0884/ 610 254; 0885/ 770 041; 0887/ 771 973 или на e-mail: order@ makmetal.eu

Изпълнението на заявките е безплатно за гражданите.

Община Плевен

ПЪТЕШЕСТВИЯ

Планините на България, Земенска планина


Земенска планина е част от Милевско-Конявската планинска редица и е още една от множеството планини в област Краище. Най-достъпната изходна точка е гр. Земен, откъдето до най-високата ѝ точка води рядко използвано асфалтово шосе. За съжаление, самият първенец вр. Тичак (1295 м) е забранен за посещение, защото на него има действаща военна база.


Отново съм във влака за Земен – през есента на 2017 г. сякаш съм абониран за него. Сутринта едва ли не съм се самопринудил да изляза от вкъщи. В началото на ноември над София тегне сива пелена от мъгла, смог и депресия, която се просмуква в мен с всяка глътка свеж столичен въздух, ухаещ на запалени камини и изгорени газове, и постепенно ме изпълва с апатия.


На гарата в Земен нещата не са кой знае колко по-различни. Поемам нагоре, като се стремя да избягвам асфалта, доколкото е възможно. Гледката на местната каменна кариера, разкъсала снагата на планината, въобще не помага за разсейването на налегналите ме тягостни чувства. Самото движение обаче разпръсква здрача вътре в мен и пейзажът вместо потискащ, вече ми се струва мистичен.


Това не ми пречи да мрънкам:


– Уф, гората е прегоряла и хубавите цветове са преминали. Закъснял съм!


Натъквам се на малка като кръпка група дъбове, които все още съхраняват слънцето в златистите си листа. И тази тяхна светлина осветява вътрешния ми мир и настроението ми съвсем се оправя.


Крача бодро с една мисъл в ума: „Корабът потъва не когато е във водата, а когато водата е вътре в него“. В пълен синхрон с нея мъглата се разнася и ме обливат меките лъчи на есенното слънце. Сред шубрака притичва сърна. Очертава се един съвсем нелош ден.


Понапуканото като крокодилска кожа шосе лъкатуши през гора с опадала шума, но аз въпреки това се опитвам да си открадна някой кадър с последните нюанси на есента. Финалният участък е открит и просторен. Оградата от бодлива тел с табели „Военен обект“ не ме огорчава.


Тръгнал съм със знанието, че няма да успея да измина оставащите 100 м. За по-интересно на връщане се спускам към село Калотинци по преплитащи се черни пътища. Решавам да посетя и праисторическото светилище Вранъ камък. Големият проблем с този род места е тяхното намиране. Обикновено информацията в интернет е доста схематична и този случай не прави изключение: „намира се на източната страна на село Враня стена“. Много полезно, няма що! Въпросното село е съставено от 22 махали, разхвърляни из северния склон на Земенска планина и южния склон на Рудина планина.


Прибягвам до нещо, което правя само при крайно отчаяние – искам информация от местните. Опитът ми показва, че тя често е подвеждаща.  

Днес е щастливият ми ден! В този все по-обезлюдяващ се край си е цяло чудо да намериш постоянно обитавана къща, а аз попадам директно на правилния човек. 88-годишният дядо Спас от половин приказка разбира какво търся и веднага ме упътва натам. Не ме пуска обаче да продължа толкова бързо – рядко има възможност да си поговори с някого, комшиите му живеят далече. Изчезва за миг в къщата си и излиза с кутия шоколадови бонбони и пакет бисквити. Почерпва ме и се впуска в дълъг разказ за местни легенди и партизански истории.


Разбира се, не пропуска и най-често задавания ми въпрос:


– Ама защо сам, бе, младеж? Намери поне един за компания! И вземи една тояжка!


На сбогуване се опитва да ми набута в ръцете оставащите лакомства:


– Да си имаш, път те чака!


Обикалям около Вранъ камък, търся, но описваните елементи на светилището като цяло ми убягват. За сметка на това съм там точно по залез, а високите скали са обърнати на запад. Трудно бих могъл да попадна на по-подходящо място за изпращането на този съвсем нелош ден

Иван Панкев
Съставители: инж. Румен Петков, организатор клуб 
За контакти: тел.064/835852
0884 444 903
Разпространява се БЕЗПЛАТНО
ИНФОРМАЦИЯ ЗА СПОНСОРА:

www.sacrus.eu

www.ohu-bg.net

www.drorthopedic.eu
http://disability.pleven.bg

